सीएम को 139 और एनएसजी कमांडों की सुरक्षा, कर्मा को सिर्फ 16 का बल
विकास यात्रा के दौरान सीएम डॉ. रमन सिंह को 139 अफसरों और जवानों समेत एनएसजी कमांडों की सुरक्षा दी गई थी। साथ ही अन्य मंत्रियों और नेताओं की सुरक्षा के लिए अलग से बल तैनात किया गया था, जबकि परिवर्तन यात्रा में शामिल महेंद्र कर्मा को सिर्फ 16 जवानों की ही सुरक्षा प्राप्त थी। इस सवाल के जवाब में बस्तर के तत्कालीन आईजी हिमांशु गुप्ता ने कहा कि पुलिस को कर्मा के परिवर्तन यात्रा में शामिल होने की जानकारी नहीं थी।
झीरम घाटी मामले की जस्टिस प्रशांत मिश्रा की एक सदस्यीय न्यायिक आयोग में बुधवार को सुनवाई हुई। इस दौरान बस्तर के तत्कालीन आईजी हिमांशु गुप्ता का प्रतिपरीक्षण हुआ। कांग्रेस की तरफ से अधिवक्ता सुदीप श्रीवास्तव ने सवाल पूछा कि बस्तर के भाजपा सरकार के विकास यात्रा के दौरान सीएम और अन्य भाजपा नेताओं को पर्याप्त सुरक्षा बल मुहैया करवाया गया था, जबकि जेड प्लस सुरक्षा प्राप्त महेंद्र कर्मा को सिर्फ 16 का ही बल उपलब्ध करवाया गया। जेड प्लस सुरक्षा प्राप्त दो नेताओं को सुरक्षा देने में इस तरह का अंतर क्यों रहा। इस पर गुप्ता ने कहा कि कर्मा के परिवर्तन यात्रा में शामिल होने की सूचना पुलिस को नहीं दी गई थी। इस पर पूछा गया कि कर्मा 24 मई को जगदलपुर में हुए कार्यक्रम में शामिल थे। वहां खुली जीप में घुमे, इसकी जानकारी उन्हें कब हुई? इसके जवाब में गुप्ता ने कहा कि शाम को इसकी जानकारी उन्हें मिली। वे अगले दिन सुकमा की सभा में गए, इसकी जानकारी कब मिली? इसके जवाब में गुप्ता ने कहा कि उन्हें नहीं पता चला। परिवर्तन यात्रा में शामिल जवानों के पास पर्याप्त गोलियां नहीं होने के सवाल के जवाब में गुप्ता ने बताया कि एक नक्सली, एक गोली की ट्रेनिंग पुलिस को दी जाती है, इस आधार पर परिवर्तन यात्रा के साथ तैनात 50जवानों को तीन हजार राउंड गोलियां दी गईं थीं। बावजूद इसके एक भी नक्सली के मौत क्यों नहीं हुई? इस पर गुप्ता का कहना था कि नक्सली अपने साथियों की लाश अपने साथ ले जाते हैं, इस वजह से इसकी जानकारी नहीं मिल पाती कि कितने की मौत हुई। इस पर कांग्रेस की तरफ से बताया गया कि एनआईए की रिपोर्ट में भी किसी नक्सली के मारे जाने का उल्लेख नहीं किया गया है। साथ ही किसी अन्य रिकॉर्ड भी इसका जिक्र नहीं है।
दरभा थाने के टीआई समेत एसआई, एएसआई छुट्टी पर थे
गुप्ता से पूछा गया कि झीरम की घटना के दौरान दरभा थाने के टीआई, एसआई और एएसआई अवकाश पर थे, क्या इस बात की जानकारी उन्हें थी। गुप्ता ने बताया कि उन्हें सिर्फ टीआई के अवकाश पर होने की जानकारी दी। वह भी एक फरियादी के लिए दरभा थाने फोन करने पर यह जानकारी दी गई थी। मामले पर अगली सुनवाई अब 24 मार्च को होगी।
hin_Deva hin_Deva hin_Deva bho_Deva hin_Deva